א-זיידי השתחרר, אובמה מידרדר, מייקל מור מודאג, גלן בק מוטרד, בגוגל מדפדפים, ב"אטלנטיק" משווים ועוד חדשות תקשורת מהרשת העולמית
 מונתזר א-זיידי, העיתונאי העיראקי שהשליך את נעליו על הנשיא בוש בדצמבר האחרון בבגדד, שוחרר מהכלא. במסיבת עיתונאים לאחר שיחרורו טען שעבר עינויים רבים בעשרת החודשים שבהם הוחזק במעצר ואמר שאינו מצטער על מה שעשה.  העיתונות האמריקאית עדיין אוהבת את אובמה, אבל קצת פחות. על-פי נתונים שהגיעו השבוע לידינו, בחודשים האחרונים ירד הסיקור האוהד של הנשיא האמריקאי מ-59% ל-43%.  מייקל מור, שעוסק בקידומו של סרטו החדש והאנטי-קפיטליסטי "קפיטליזם: סיפור אהבה", ניצל את ההזדמנות כדי לשתף את העולם במחשבותיו בנושא המשבר שפוקד את עולם העיתונות. אם לסכם במשפט אחד: הכל באשמת הקפיטליזם, ובעוד שנתיים כבר לא יהיה ניתן למצוא עיתונים יומיים בארצות הברית. כך סבור מור, בכל אופן.  השבוע הושק שירות חדש של גוגל, "פאסט-פליפ", שמאפשר לגולשים "לדפדף" בעיתונים בזמן שהם קוראים אותם באינטרנט. נשמע לכם כיף? אתם מוזמנים לנסות בעצמכם.  עורכי דינו של כוכב רשת החדשות פוקס, גלן בק, נאלצים להתמודד בשבועות האחרונים עם אתר אינטרנט סאטירי חדש שמכפיש את הלקוח שלהם באופן יצירתי. האתר, ששמו "האם גלן בק רצח ואנס נערה צעירה ב-1990?", מאמץ את הרטוריקה המעוותת שבה בק משתמש לעיתים תכופות על מנת לתקוף את הנשיא ברק אובמה, וטוען שאם בק לא מכחיש את השמועות הזדוניות שהועלו נגדו (שהוא רצח ואנס מישהי ב-1990), כנראה שהן נכונות. מיותר לציין שעד עתה, ניסיונותיהם של עורכי הדין לסגור את האתר רק הפכו אותו לפופולארי יותר. עוד משהו שגלן בק צריך להתמודד איתו בשבועות האחרונים היא העובדה שתוכניתו איבדה כחמישים אחוז מהכנסותיה בעקבות חרם המפרסמים המתמשך על התוכנית. ובכל זאת, לא הכל שחור בממלכת גלן בק. שכן ספריו מככבים תדיר ברשימת רבי המכר, והנה, סטיב אלמונד, מכתב העת המקוון "סלון", אפילו מצליח לראות בבק ובקולגות המתלהמות שלו בימין הקיצוני את עתידה של הספרות האמריקאית. מחלקת היחצנות של "פייסבוק" הצליחה להפיל בפח את אתר הטכנולוגיה הפופולארי "טק קראנץ" השבוע, ולגרום לו לפרסם ידיעה שקרית והזויה שקשורה לרשת החברתית המאוד מצליחה. הסיבה למתיחה המושקעת? ל"טק קראנץ" יש נטיה לפרסם דברים מבלי להתקשר ולברר אם הם נכונים. הפעם הנטיה הזאת עלתה להם בפאדיחה. המגזין הנחשב "האטלנטיק" השיק השבוע אתר חדש ושימושי בו נאספת מדי יום מיטב הפובליציסטיקה העיתונאית בארצות הברית, ובו גם מדורגים הפובליציסטים השונים בטבלה על פי התייחסותם לסוגיות הבוערות שעל סדר היום. מרק וויקר, כתב ספורט של העיתון "אורנג קאונטי רגיסטר" עורר השבוע את חמתם של קוראיו כאשר בחר לכתוב טור על גייסי דוגארד – אישה מקליפורניה שנחטפה בגיל 11, נאנסה, ילדה שני ילדים לחוטף שלה, ושברחה משביה לפני כחודש, בגיל 29. הזווית הקשה לעיכול שבחר דוגארד עבור הטור שלו: איזה באסה לגייסי דוגארד על כך שהיא נאלצה לפספס את כל אירועי הספורט הנהדרים שהתקיימו בשמונה עשרה השנים שבהם בילתה בשבי. העיתון מיהר להתנצל. גם התקשורת הגרמנית נפלה השבוע בפח. במסגרת מסע יחסי ציבור לסרט חדש, הועברה לסוכנות ידיעות גרמנית גדולה ידיעה בדבר פיגוע התאבדות כושל שהתרחש בעיר אמריקאית שלא קיימת באמת. לניסיון הפיגוע, כך נאמר בידיעה, אחראית להקת ראפ בשם "הברלין בוייז", שנעצרה על ידי הרשויות בקליפורניה. מי קנה את זה? הודות להשקעה המרשימה של המותחים (שפתחו כמה אתרי אינטרנט ופיברקו דיווח טלוויזיוני שסיקר את ה"פיגוע") כולם, פחות או יותר, כולל ה"Frankfurter Allgemeine Zeitung" – הבכיר והמכובד שבעיתוני גרמניה. וירוס מציק חדר בסוף השבוע האחרון לאתר של "הניו-יורק טיימס" וסיכן את מחשביהם של הגולשים בו. כיצד זה קרה? אנשי המודעות של האתר מכרו מודעה להאקר שהשתמש בה כדי להדביק את גולשי האתר במחלות ה-Malware שלו. ה"טיימס" הסביר והתנצל.